BUXORO OZIQ-OVQAT VA ENGIL SANOAT TEXNOLOGIYASI INSTITUTINI BUXORO YuQORI TEXNOLOGIYALAR MUHANDISLIK-TEXNIKA INSTITUTIGA AYLANTIRISh TO‘G‘RISIDA

O‘zbekiston Respublikasi Prezidentining “Oliy ta’lim muassasalarining moddiy-texnika bazasini mustahkamlash va yuqori malakali mutaxassislar tayyorlash sifatini tubdan yaxshilash chora-tadbirlari to‘g‘risida” 2011-yil 20-maydagi PQ-1533-son qarorini bajarish yuzasidan, bozor iqtisodiyotining zamonaviy talablariga javob beradigan yuqori malakali mutaxassislar tayyorlashni yanada takomillashtirish, shuningdek respublika ishlab chiqarish va qayta ishlash tarmoqlarining yuqori texnologiyalar sohasidagi kadrlar resurs bazasini mustahkamlash maqsadida Vazirlar Mahkamasi qaror qiladi: 
 1. Buxoro oziq-ovqat va yengil sanoat texnologiyasi instituti Buxoro yuqori texnologiyalar muhandislik-texnika institutiga aylantirilsin.
 2. Quyidagilar Buxoro yuqori texnologiyalar muhandislik-texnika institutining asosiy vazifalari etib belgilansin:
 neft-gaz, to‘qimachilik va yengil sanoat tarmoqlari uchun texnologik mashina va asbob-uskunalar, neft-gaz sanoati mashina va jihozlari, neft hamda neft va gazni qayta ishlash texnologiyasi, texnologik jarayonlar va ishlab chiqarishlarni avtomatlashtirish va boshqarish, radioelektron asbob-uskunalar va tizimlar yo‘nalishlari bo‘yicha yuqori malakali mutaxassislar tayyorlash;
 institut faoliyatining asosiy ustuvor yo‘nalishlari bo‘yicha ijtimoiy ahamiyatga ega bo‘lgan amaliy ilmiy-tadqiqot ishlarini ro‘yobga chiqarish uchun zamonaviy ilmiy-tadqiqot bazasini shakllantirish;
 umumtexnika va texnika ta’lim yo‘nalishlari bo‘yicha yuqori malakali ilmiy-pedagog kadrlar tayyorlash, o‘quv jarayonini ilmiy-tadqiqot va ishlab chiqarish faoliyati bilan chuqur integratsiyalash;
 yoshlarni milliy, vatanparvarlik va fidoiylik g‘oyalariga sadoqat ruhida tarbiyalash, ma’naviy boy, har tomonlama kamol topgan, mustaqil dunyoqarashga va mustaqil fikrlashga ega bo‘lgan shaxsni tarbiyalash.
 3. Buxoro yuqori texnologiyalar muhandislik-texnika institutining o‘quv jarayonini tashkil etishni takomillashtirish, professor-o‘qituvchilar tarkibini to‘ldirish va zarur moddiy-texnika bazasini yaratish chora-tadbirlari dasturi ilovaga muvofiq tasdiqlansin.
 4. O‘zbekiston Respublikasi Oliy va o‘rta maxsus ta’lim vazirligi:
 O‘zbekiston Respublikasi Iqtisodiyot vazirligi, Davlat test markazi, Mehnat va aholini ijtimoiy muhofaza qilish vazirligi bilan birgalikda har yili Buxoro yuqori texnologiyalar muhandislik-texnika institutiga o‘qishga qabul qilish kvotalarini shakllantirishda tarmoqlarning mutaxassislarga bo‘lgan ehtiyojini hisobga olgan holda oliy ta’lim muassasasining tegishli sohalariga muvofiq mutaxassislar tayyorlash yo‘nalishlarini nazarda tutsin;
 bir oy muddatda Buxoro yuqori texnologiyalar muhandislik-texnika institutining ustavini va tuzilmasini belgilangan tartibda tasdiqlasin;
 2011/2012 o‘quv yili boshlangungacha Buxoro yuqori texnologiyalar muhandislik-texnika institutining ta’lim yo‘nalishlari va ixtisosliklari bo‘yicha o‘quv rejalari hamda dasturlarini davlat ta’lim standartlariga muvofiq tasdiqlasin;
 2012/2013 o‘quv yilidan boshlab yuqori texnologiyalar sohasida tasdiqlangan asosiy ta’lim yo‘nalishlari bo‘yicha magistrlar tayyorlashni tashkil etish uchun tegishli o‘quv-laboratoriya bazasi va ilmiy-pedagog xodimlar bilan mustahkamlash chora-tadbirlarini ko‘rsin;
 Buxoro yuqori texnologiyalar muhandislik-texnika institutining sohasi o‘zgarganligini hisobga olgan holda uning muhandis-pedagog kadrlari malakasini oshirish va ularni qayta tayyorlash istiqbol rejasini tasdiqlasin.
 5. Buxoro neftni qayta ishlash zavodiga kadrlarning boshqa asosiy buyurtmachilari bilan birgalikda institutning o‘quv-ishlab chiqarish va laboratoriya bazasini tashkil qilish va mustahkamlashda ko‘maklashish tavsiya etilsin.
 6. O‘zbekiston Respublikasi Oliy va o‘rta maxsus ta’lim vazirligi idoraviy normativ-huquqiy hujjatlarni ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S.Azimov va O‘zbekiston Respublikasi Bosh vazirining o‘rinbosari A.N.Aripov zimmasiga yuklansin.